དེ་ལྟར་དགུང་གྲངས་ཞེ་དྲུག་བཞེས་སྟེང་ནས་བོན་སྐྱོང་ལྷ་སྲུང་གི་སྡོང་གྲོགས་ལུང་བསྟན་དང་དྲིན་ཅན་རྩ་བའི་བླ་མ་སྐྱང་སྤྲུལ་རྒྱལ་བའི་དབང་པོ་མཆོག་གི་བཀའ་ལུང་ཟབ་མོར་བརྟེན་སླར་ཡང་སངས་རྒྱས་ཀྱི་བསྟན་པ་ཉི་མའི་འོད་མདངས་དྲོན་མོ་དོག་མོ་ས་ཡི་གཞི་རུ་འཕྲོ་བའི་རྟེན་འབྲེལ་ཤར་བ་ནས་༸ཀུན་གཟིགས་ཆེན་མོ་པཎ་ཆེན་སྐུ་ཕྲེང་བཅུ་པ་ཨེར་ཏི་ནི་འཕྲིན་ལས་ལྷུན་གྲུབ་ཆོས་ཀྱི་རྒྱལ་མཚན་མཆོག་ཡུལ་ཆེན་མོ་ཁྲི་གཤོག་རྒྱལ་མོ་ཞེས་པ་མཚོ་སྔོན་པོའི་ཕྱོགས་སུ་ཆིབས་བསྒྱུར་གནང་སྐབས་མཇལ་བཅར་ཞུས་ཏེ་གཡུང་དྲུང་བོན་གྱི་བསྟན་དོན་ལ་སྐྱབས་འཇུག་དགོངས་སྐོར་ཞུས་པར་པཎ་ཆེན་རིན་པོ་ཆེ་མཆོག་ནས་ཡུལ་མདོ་སྨད་ཀྱི་གཡུང་དྲུང་བོན་གྱི་བསྟན་པ་ལ་བདག་པོར་བགྱིས།ཐུགས་མཐུན་ཁྲིམས་གཙང་གི་དགོན་སྡེའི་གཞི་བཟུང་ཞེས་ཚེ་དཔག་མེད་པའི་སྐུ་བརྙན་གཅིག་དང༌།ཕྱག་མདུད་བརྒྱ་དང་བརྒྱད།དམངས་སྒོར་སྟོང་ཕྲག་གཅིག་རྟེན་དངོས་བྱིན་རྫས་བཅས་ཀྱིས་ཐུགས་བརྩེ་ཚད་མེད་གནང༌ནས་རྟེན་འབྲེལ་ཁྱད་པར་ཅན་བྱུང་།དེ་ནས་བཟུང་སྔ་ཕྱིར་པཎ་ཆེན་སྣང་བ་མཐའ་ཡས་ཀྱི་གསེར་ཞལ་ལ་ཐེངས་བདུན་ཙམ་ལ་མཇལ་བཅར་ཞུས་ནས་ལོར་སྐུ་འཕྲེང་གོང་མ་བོན་བརྒྱ་གཡུང་དྲུང་ཕུན་ཚོགས་མཆོག་གི་གདན་ས་རུ་བོན་བརྒྱ་དགོན་སྨན་རི་བཤད་སྒྲུབ་སྨིན་གྲོལ་གླིང་གི་འདུ་ཁང་གསར་བཞེངས་མཛད་ཅིང་གཡུང་དྲུང་བཤད་སྒྲུབ་བསྟན་པའི་སྡེ་ཆེན་བཙུགས་གནང་མཛད་ཅིང་ཐུགས་མཐུན་ཁྲིམས་གཙང་གི་གཞི་བཟུང་ནས་གཡུང་དྲུང་བོན་གྱི་མདོ་སྔགས་རིག་གནས་དང་བཅས་པའི་ཁྲིད་རྒྱུན་དང་དབང་ལུང་མན་ངག་གི་གདམས་པ་རྣམས་ཆུ་བོའི་རྒྱུན་བཞིན་བསྩལ་གནང་མཛད་པའི་བཀའ་དྲིན་བླ་མེད་བསྐྱངས།